Magnus Carlsen: – Blir roligere av å drikke bare vann
Carlsen med en flaske utblandet appeljuice har gjennom alle år vært standarden. Nå blir det annerledes. – Jeg går over til å drikke bare vann, avslører verdensmesteren til VG. Han prøvde det ut under Shamkir-turneringen i Aserbajdsjan i vår, og Carlsen er ikke i tvil:– Jeg har blitt roligere til sinns etter at jeg sluttet å drikke appelsinjuice under partiene. – Jeg er rolig og avslappet. Jeg har bedre tenningsnivå under partiene, mener Magnus Carlsen. Han beskriver seg selv om veldig rolig under Aserbajdsjan-turneringen, der han tok sin tredje strake turneringsseier for året. – Det var litt den samme følelsen som under VM-matchen i 2013. Jeg føler meg såpass bra etter hvert at ... Jeg var sikker på forberedelsene og formen. Jeg følte meg bra fysisk og rolig til sinns.– Takket være vannet? – Det er selvfølgelig ikke hele forskjellen, men jeg har opplevd tidligere at jeg ofte har blitt for giret under partiene. I Aserbajdsjan var jeg mer rolig og avslappet. Magnus Carlsen sier at det er noe han har prøvd seg fram til på egen hånd. «Oppdagelsen» passer bra med at han har sponsoravtale med en vannleverandør.Carlsen har spilt imponerende til nå i 2015 og vunnet de tre turneringene han har stilt opp i: Først Wijk aan Zee-turneringen i Nederland i januar, så Grenke Chess Classic i Tyskland i februar og så den mest imponerende seieren av dem alle, i Shamkir Chess i Aserbadsjan i mars. I Norway Chess i Rogaland fra mandag og i ni runder fremover møter han kremen av kremen av verdens sjakkspillere. Syv av de åtte bak ham på topp 10-listen i verden er med. Feltet består foruten Magnus Carlsen av Hikaru Nakamura, Fabiano Caruana, Veselin Topalov, Alexander Grisjtsjuk, Viswanathan Anand, Levon Aronian, Maxime Vachier-Lagrave, Anish Giri og Jon Ludvig Hammer. Norway Chess starter med en lynsjakkturnering mandag før det alvoret braker løs fra tirsdag. Lørdag «ladet Carlsen opp» med sandvolleyball-showkamp under Stavanger Major.
Magnus Carlsen (24) kommer ikke til å drikke sin vanlige appelsinjuice-blanding under Norway Chess, som starter mandag.